## El Consell autoritza un acord marc per al subministrament de medicaments biològics amb biosimilars als centres de la sanitat pública valenciana

*** El valor estimat per a quatre anys és de més de 485,3 milions d’euros
* Els medicaments de més impacte inclosos són els immunosupressors, dirigits a tractar malalties com ara l’artritis reumatoide o la colitis ulcerosa, i anticossos monoclonals per a diferents tipus de càncer o l’asma al·lèrgica, entre altres**

El Consell ha autoritzat un acord marc per al subministrament de medicaments biològics biosimilars als centres de la sanitat pública valenciana.

Els medicaments biològics biosimilars són medicaments equivalents en la seua estructura molecular, activitat farmacològica, eficàcia i seguretat a un altre biològic, denominat medicament de referència, la patent del qual ha vençut i del qual hi ha una àmplia experiència d’ús clínic.

Els medicaments de més impacte inclosos són els immunosupressors ustekinumab, adalimumab o tocilizumab, dirigits a tractar malalties immunomediades (patologies cròniques en què el sistema immunitari provoca una inflamació crònica que ataca els teixits propis de l’organisme), com ara l’artritis reumatoide, psoriàsica, la malaltia de Crohn o la colitis ulcerosa.

També inclou anticossos monoclonals com rituximab, trastuzumab o bevacizumab, dirigits a tractar diferents tipus de càncer, o l’omalizumab, indicat en asma al·lèrgica o rinosinusitis crònica.

L’acord marc és dividix en 23 lots i té per objecte la selecció d’empreses que subministraran els medicaments, la fixació de preus i l’establiment de les bases que regiran els contractes de subministrament.

Esta licitació s’inclou en el pla d’actuació de la Conselleria de Sanitat per a incrementar el percentatge de productes de compra centralitzada, a fi d’obtindre no només els millors preus, sinó els productes de més qualitat i més equitat i eficiència de les compres públiques, dins de l’àmbit d’aplicació de la Llei 9/2017 de contractes del sector públic.

La duració de l’acord és d’un any, amb possibilitat de pròrroga per períodes mínims d’un any fins a un màxim de tres anys addicionals, i té un valor estimat de 485,3 milions d’euros.

Fecha: 22/09/2025